Aðalfundur Samtaka fiskframleiðenda og útflytjenda skorar á stjórnvöld að leggja tafarlaust niður starfsemi Verðlagsstofu skiptaverðs . Segir félagið í yfirlýsingunni að alvarleg félagsleg undirboð í skjóli stjórnvalda eiga sér stað í sjávarútvegi á Íslandi og stjórnvöldum ber að stöðva það umsvifalaust . Segir félagði að fyrsta skref í þá átt væri að tryggja eitt uppgjörsverð til allra sjómanna landsins . Það væri best gert með því að leggja niður Verðlagsstofu og hefja uppgjör afla samkvæmt raunverulegu markaðsverði . Áfram segir í yfirlýsingunni : „ Það er óþolandi og ólíðandi að hægt sé að stjórna tekjustofni þeim sem notaður er til grundvallar útreiknings hafnargjalda og launa sem svo leiða af sér skattstofn sem er rangur . Í áliti Samkeppniseftirlitsins frá árinu 2012 ( 02 / 2012 ) sagði að fulltrúar í verðmyndunarnefnd ættu að vera hlutlausir aðilar til þess að verðmyndun gæti verið eðlileg . Markaðsverð ætti alltaf að vera grunnur að gjöldum ekki eitthvert tilbúið ímyndunarverð sem hægt er að tala til eftir þörfum . Jafnframt að allur fiskur sem ekki fer til eigin vinnslu samþættra útgerðar - og vinnslufyrirtækja sé seldur á samkeppnismarkaði . Möguleikar til vinnslu fisks á Íslandi ættu að vera óþrjótandi samhliða auknum tekjum til þjóðarbússins . Lágmarkskrafa er að fiskvinnslur hér innanlands standi jöfnum fæti í samkeppni um hráefnið . Mál er að linni , stjórnvöld hafa áratugum saman sofið á verðinum gagnvart hámörkun þjóðarauðlindarinnar . “